《答成都侍其纯父用其韵》
宋代·李之仪

鹿头关下花深处，竹马曾寻綵衣路。虽知梨栗是生涯，人道风烟如鄠杜。

四十年来若断桥，问津无计冷潇潇。一闻此语心先醉，似向江边笋自烧。

羡君材器森诸有，宝带垂腰今一叟。未说常开坛上旗，且须再遣云中守。

从来别驾不谋身，欲作蛾眉会里人。本是文殊亲接引，定应见处必逢君。

作者简介：李之仪(1038～1117）北宋词人。字端叔，自号姑溪居士、姑溪老农。汉族，沧州无棣（庆云县）人。哲宗元祐初为枢密院编修官，通判原州。元祐末从苏轼于定州幕府，朝夕倡酬。元符中监内香药库，御史石豫参劾他曾为苏轼幕僚，不可以任京官，被停职。徽宗崇宁初提举河东常平。后因得罪权贵蔡京，除名编管太平州（今安徽当涂），后遇赦复官，晚年卜居当涂。著有《姑溪词》一卷、《姑溪居士前集》五十卷和《姑溪题跋》二卷。